  Майя Бывальцева Матэктӥсь Вормон нуналлы сӥзьыса, Ижкарысь удмурт кырӟанъя «Камали» нылпи студия выль клип лэсьтӥз. Быдӟым Атыкай ож вакытэ пуктэм видеосуредъёсын огазеям кырӟан вань учкисьёслэсь сюлэмзэс бугыртыны быгатэ. «Нылпиос огназы кылё» кырӟанлэсь кылъёссэ Владимир Вахрушев гожтӥз, крезьгурзэ — Влад Андреев. Кызьы вераз ивортодэтъя «Удмуртия» агентстволы «Камали» студилэн кивалтӥсез Анатолий Эркишев, кырӟанзэс соос ар талэсь азьвыл ӵектӥзы ни вал, но соку со бордын рос-прос ужаны дырзы ӧзгес тырмы, нош потэ вал ваньмызлы матын луись уж кылдытэмзы. Трос олокыӵе но кырӟанъёс пото, нош позыртӥсез, кудӥз ваньмызлы луоз матын, кудӥз быгатоз куректыны со сярысь, сыӵе кырӟанъёс ӧжыт, соин милям сыӵе ужмы потӥз Анатолий Эркишев, «Камали» студилэн кивалтӥсезБыдӟым Атыкай ож пумен кыдёке кыле. 30–40 аресъем муртъёс ожысь ветеранъёсын ӵемысь пумиськылыны, соослэсь тодэ ваёнъёссэс кылзӥськыны быгатӥзы на ке, туала пиналъёслэн со секыт аръёсты адӟемъёсын ваче син вераськыны луонлыкъёссы ӧвӧл ни шуыны луэ. Соин ик кырӟанэз гожтэмлэсь азьвыл рос-прос валэктон уж нуимы, шуэ «Камали» студилэн кивалтӥсез. «Мынам песятае войнаез быдэсак ортчемын, мон тодӥсько на ай, солэн орденъёсыз али но гуртамы кыллё. Пиналъёслы, куке вераськиськом, мар сярысь ми кырӟаськом, соослы матын ке но ӧвӧл, туала дырлы сое берыктыса валэктыны кулэ луэ. Малы ке шуоно тодытэк, сюлмын возьытэк кырӟанэз кырӟаны уг луы. Со валтӥсез, марлы ми дышетӥськом пиналъёсты», — шуиз Анатолий Эркишев. Милям вань хроникаосмы, видео дасямын вал, ми учкиськом вал сое, со сярысь вераськиськом вал, кытысь-марысь со потӥз мон валэктӥсько вал. Мон соослы озьы ик валэктӥсько вал, что вань политика, вань мукет адямиос, азьветлӥсьёс, кудъёсыз асьсэлэсь амбицизэс вылэгес пукто, нош нылпиос — со адямиос, кин сыӵе югдурын палэнэ кылё, соос номыр та югдурен карыны уг быгато. <…> Татын милям сыӵе вераськонъёсмы рос-прос вал, кызьы сое шонер кырӟаны, малы сое озьы шонер кырӟаны кулэ, мар со сярысь малпаны кулэ Анатолий Эркишев, «Камали» студилэн кивалтӥсезВатсалом, видео, но монтаж лэсьтӥз Илья Дерендяев. Туннэ нуналлы клипез 8 сюрслэсь трос адями учкиз ни. Тегъёс: Мерлык Лулчеберет Ижкар Удмуртия пиналъёс ВормонНунал БыдӟымАтыкайож кырӟан  